Diari Oficial de la Generalitat Valenciana


Sumari del DOGV 7321, del 21-07-2014 (2014/6861)

DECRET 120/2014, de 18 de juliol, del Consell, pel qual es regula la concessió de la Medalla i Placa de la Generalitat al Mèrit Esportiu.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/07/18/120/dof/vci/html**

### Dades del document

Número de DOGV
:   7321

Data del DOGV
:   21-07-2014

Secció del DOGV
:   I. DISPOSICIONS GENERALS

Número del document
:   2014/6861


Data del document
:   18-07-2014

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * esport professional
    * legislació
    * distinció honorífica
    * esport

DECRET 120/2014, de 18 de juliol, del Consell, pel qual es regula la concessió de la Medalla i Placa de la Generalitat al Mèrit Esportiu. [2014/6861]  
PREÀMBUL  
  
L'Estatut d'Autonomia de la Comunitat Valenciana, en l'article 49.1.28, atorga a la Generalitat la competència exclusiva en matèria d'esport.  
En desplegament d'esta competència es va promulgar la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, que arreplega com a principi rector de l'actuació de les administracions públiques de la Comunitat Valenciana el reconeixement dels mèrits esportius de les persones i entitats vinculades a l'esport.  
En el mateix sentit, l'esmentada Llei 2/2011 establix com una línia d'actuació de la Generalitat en la seua política esportiva reconéixer i premiar les persones i entitats que s'hagen distingit en la pràctica, gestió i promoció de l'esport, per mitjà de la Medalla i la Placa de la Generalitat al Mèrit Esportiu i aquelles altres distincions que s'establisquen reglamentàriament.  
Fins a la data, la regulació d'este tipus de reconeixements es trobava arreplegada en el Decret 33/1986, de 10 de març, del Consell, per la qual es van crear la Medalla i la Placa de la Generalitat al Mèrit Esportiu, i en diverses disposicions de diferent rang normatiu. No obstant això, la creació de nous òrgans administratius competents en matèria d'esport, així com la reorganització de competències efectuada en l'Administració del Consell, fan aconsellable l'aprovació d'un nou decret que unisca en un mateix cos normatiu tota la regulació existent, i aporte major simplicitat i seguretat jurídica a l'ordenament jurídic.  
  
En esta nova norma es mantenen les dos distincions arreplegades en el Decret 33/1986 esmentat, és a dir, la Medalla i la Placa de la Generalitat. La primera es podrà concedir a persones físiques que en siguen mereixedores d'acord amb el que disposa l'articulat; la segona, a corporacions, federacions, clubs, agrupacions esportives i qualssevol altres entitats públiques i privades.  
No obstant això, este decret presenta una novetat respecte al que ara es deroga, és a dir, se suprimixen les categories existents fins al moment de Medalla i de Placa de la Generalitat, és a dir, l'or, la plata i el bronze. Esta supressió obeïx a la naturalesa del reconeixement en si: tenint en compte que es tracta de la més alta distinció de la la Generalitat al mèrit esportiu, l'existència de categories no quedava justificada, més encara que no s'havien regulat criteris per a la diferenciació entre estes. A més, des de la seua creació, no s'havia concedit cap medalla o placa de plata o bronze. Per tot això, s'ha considerat innecessari el seu manteniment.  
  
En virtut d'això, a proposta de la consellera d'Educació, Cultura i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 18 de juliol de 2014,  
  
DECRETE  
  
Article 1. Objecte  
És objecte del present decret la regulació de la concessió de la Medalla i la Placa de la Generalitat al Mèrit Esportiu, a fi de reconéixer i premiar públicament aquelles persones o entitats la destacada actuació o conducta en la pràctica, promoció o investigació de l'esport de les quals els haja fet mereixedors d'esta distinció.  
  
Article 2. Beneficiaris  
1. Podran ser beneficiaris de la Medalla de la Generalitat al Mèrit Esportiu aquelles persones físiques que en siguen mereixedores en atenció al que disposa este decret.  
2. Podran ser beneficiàries de la Placa de la Generalitat al Mèrit esportiu aquelles corporacions, federacions, clubs, agrupacions esportives i qualssevol altres entitats públiques o privades, vinculades a l'esport, que en siguen mereixedores de conformitat amb el que regula este decret.  
  
Article 3. Procediments  
1. La Medalla i la Placa de la Generalitat al Mèrit Esportiu serà concedida pel president o presidenta de la Generalitat, prèvia incoació de l'expedient oportú, a proposta d'una comissió nomenada pel conseller o consellera competent en matèria d'esport, i presidida per este o esta, o per la persona en qui delegue.  
2. De l'esmentada comissió també formaran part fins a sis persones més, designades entre professionals de l'esport que no estiguen en actiu, presidents de federacions esportives de la Comunitat Valenciana, especialistes en les Ciències de l'Activitat Física i de l'Esport, i persones que hagen obtingut la Medalla de la Generalitat al Mèrit Esportiu en anteriors edicions.  
3. Quant al règim de funcionament d'este òrgan col·legiat, en el que no preveu expressament la seua normativa específica, hi serà aplicable el que disposa el capitol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 4. Incoació de l'expedient  
Correspondrà la incoació de l'expedient al conseller o consellera competent en matèria d'esport, a iniciativa pròpia o a proposta de:  
1. El director o directora general amb competència en matèria d'esport.  
2. Els centres universitaris de la Comunitat Valenciana que impartisquen docència en Ciències de l'Activitat Física i l'Esport.  
3. Les federacions esportives de la Comunitat Valenciana.  
  
Article 5. Documentació que cal aportar  
1. La comissió, en instruir els corresponents expedients, tindrà en consideració, si és el cas, els documents següents:  
a) Currículum esportiu de la persona proposada per a esta distinció.  
  
b) Informe de les federacions o entitats corresponents.  
c) Informe de la direcció general amb competència en matèria d'esport.  
2. Els mèrits al·legats i justificats que s'hagen presentat junt amb la sol·licitud seran comprovats i, previs els assessoraments que siguen oportuns, seran valorats discrecionalment per la comissió, abans de realitzar la proposta de concessió o denegació.  
3. La comissió podrà demanar totes les informacions, aclariments o documents complementaris que considere necessaris per al seu total assessorament, després de la qual cosa elevarà la proposta a l'òrgan competent.  
  
Article 6. Concessió  
1. La concessió de la Medalla i la Placa de la Generalitat al Mèrit Esportiu s'efectuarà per decret del president o presidenta de la Generalitat.  
2. En tot cas, l'entrega material de la Medalla i de la Placa de la Generalitat al Mèrit Esportiu tindrà lloc en acte solemne el dia 9 d'octubre de cada any.  
  
Article 7. Llibre de registre  
La concessió de la Medalla i de la Placa de la Generalitat al Mèrit Esportiu serà objecte d'inscripció en un llibre registre que es portarà a este efecte en la direcció general amb competència en matèria d'esport.  
  
  
DISPOSICIONS ADDICIONALS  
  
Primera. Característiques de la medalla i la placa  
La Medalla de la Generalitat al Mèrit Esportiu tindrà forma circular, un diàmetre de 3,1 cm i una grossària de 2 mm.  
En l'anvers anirà gravat l'emblema de la Generalitat establit en la Llei 8/1984, de 4 de desembre, de la Generalitat, sobre símbols de la Comunitat Valenciana, i rodejant el dit emblema la inscripció «Generalitat».  
En el revers figurarà gravat el nom de la persona condecorada i la data de concessió, així com una figura humana representativa del neolític valencià extreta de la del barranc de les Dogues de Castelló.  
  
La Placa de la Generalitat al Mèrit Esportiu tindrà forma rectangular i mesurarà 20 cm x 15 cm, en la qual figuraran gravats els mateixos símbols, figura i inscripcions que la medalla anteriorment descrita.  
Les persones condecorades amb la Medalla de la Generalitat al Mèrit Esportiu podran usar habitualment una miniatura d'esta.  
  
Segona. Incidència en el gasto  
La implantació i posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'esport, i, en tot cas, haurà de ser atés amb els mitjans personals i materials assignats a esta.  
  
  
DISPOSICIÓ DEROGATÒRIA  
  
Única. Derogació normativa  
Es deroga, per mitjà del present decret, el Decret 33/1986, de 10 de març, del Consell, pel qual es van crear la Medalla i la Placa de la Generalitat al Mèrit Esportiu, així com l'Orde de 26 de juny de 1989, de la Conselleria de Cultura, Educació i Ciència, per la qual es desplega el Decret 33/1986, de 10 de març, del Consell, així com totes les disposicions del mateix rang o inferior que s'oposen al que disposa el present decret.  
  
DISPOSICIONS FINALS  
  
Primera. Desplegament  
S'autoritza el conseller o la consellera competent en matèria d'esport perquè dicte les disposicions necessàries per al desplegament i execució del que preveu el present decret.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.   
  
El Campello, 18 de juliol de 2014  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI